༤༨༠༽༄། ། བག་ཆགས་དག་པའི་འབྲས་བུ་དྲི་མེད་ཆོས་སྐུ་ཡིན་པའི་རྟེན་འབྲེལ་ཟབ་མོ། །  བླ་མ་རྣམས་ལ་ཕྱག་འཚལ་ལོ། ། སྒྲུབ་པའི་སྙིང་སྟོབས་ཆུང་བ་དང་། ། ཉོན་མོངས་ཡུལ་ལ་ཞེན་པ་དང་། ། ཉམས་མྱོང་ཡོད་པ་རྒུད་པ་དང་། ། འཁྲུལ་པའི་བག་ཆགས་བརྟས་པའི་འཁོར། ། འབྱུང་བར་འགྱུར་བའི་རྟེན་འབྲེལ་ཅི། ། སྣ་ཚོགས་གདུག་པའི་ས་ཕྱོགས་སུ། ། ཟབ་མོ་ཆོས་ལ་བར་གཅོད་པ། ། མི་མཐུན་ཕྱོགས་ཀྱིས་གང་བའི་སར། ། རང་དབང་མེད་པར་སྡོད་དགོས་པའི། ། མི་མཐུན་རྐྱེན་གྱི་རྟེན་འབྲེལ་ཅི། ། འགྲོགས་ཤིང་ངོ་སྲུང་དཀའ་བ་ཡི། ། གདུག་པའི་ལྷ་འདྲེ་གཏུམ་པོའི་ཚོགས། ། ཉོན་མོངས་དྲག་ལས་བྱུང་བ་དང་། ། གཏན་དུ་འགྲོགས་པའི་རྟེན་འབྲེལ་ཅི། ། ནམ་ཞིག་འགྲོ་བའི་དུས་ཀྱི་ཚེ། ། ཆར་སྒང་ལྷགས་སྒང་ལ་སོགས་པའི། ། ཤིན་ཏུ་སྡུག་པའི་དུས་ཚོད་དུ། ། རང་དབང་མེད་པར་འགྲོ་དགོས་པའི། ། འདི་ཡི་རྒྱུ་མཚན་ཇི་ལྟར་ལགས། ། འགྲོ་མགོན་དཔལ་ལྡན་ཆོས་ཀྱི་རྗེ། ། མཉམ་མེད་བླ་མ་དམ་པ་ཡི། ། བརྒྱུད་པ་གོང་མས་གནང་བའི་རྫས། ། བྱ་རོག་འགུམས་པར་འགྱུར་བ་དང་། ། དེ་ན་སྐྱེས་པའི་པདྨ་ལ། ། འབྲས་བུ་མེད་པའི་རྟེན་འབྲེལ་ཅི། ། བདག་ཉིད་ཆེན་པོས་གསུང་བར་ཞུ། ། རྒྱུ་འབྲས་ཀྱི་རྟེན་འབྲེལ་ཟབ་མོ་འདི། ། རྒྱུ་ལས་འབྲས་བུ་འབྱུང་ངེས་པས། ། རྒྱལ་བས་བསྔགས་པའི་སྨོན་ལམ་ལ། ། སྔོན་གྱི་དམ་བཅས་མ་བརྗེད་པར། ། ཁྱོད་ཀྱིས་ནན་ཏན་ཆེན་པོ་གྱིས། ། སྐྱོན་དག་ཡོན་ཏན་རྫོགས་ནས་མཆི། ། རྩ་ནི་གང་ཡིན་རླུང་གང་ཡིན། ། ཡི་གེ་གང་ཡིན་དང་པོ་ཡི། ། རླུང་སེམས་ཚོགས་པའི་ཉམས་མྱོང་གང་། ། དེ་རྣམས་གང་གིས་སྦྱོང་བར་ངེས། ། འཁོར་བ་མྱ་ངན་འདས་པ་ཡི། ། སྦྱོང་བྱེད་མ་ཕམ་མགོན་པོས་གསུངས། ། བག་ཆགས་དག་པའི་འབྲས་བུ་འདི། ། གཉིས་ལྡན་དྲི་མེད་ཆོས་སྐུ་ཡིན། ། ཆགས་སོགས་དྲི་མས་འཕགས་པ་མཆོད་པ་གང་། ། གོང་མ་རྣམས་ལ་ཧ་ལའི་དུག་བླུད་བཞིན། ། ཁོང་ཁྲོ་གདུག་པ་ཞེ་སྡང་མི་བཟད་འདི། ། གནས་སྐབས་དུས་རྣམས་ཀུན་གྱི་བདེ་བ་རྣམས། ། འབྱུང་བའི་རྒྱུ་རྐྱེན་ཀུན་ཏུ་མི་འགྱུར་ཞེས། ། ། །